Namanganda 8 kishining 223 mln so'mdan ortiq pulini o'zlashtirgan fuqaro ushlandi

Namangan viloyati Davlatobod tumanida 8 kishining 223 miilion so'mdan ortiq kreditini o'zlashtirgan fuqaro ushlandi. Bu haqda O'zA xabar berdi.
Ma'lum qilinishicha, Bosh prokuratura huzuridagi Departamentning Namangan viloyati Davlatobod tumani bo'limi odamlarni aldab, pullarini ishlatib yuborgan fuqaroni aniqlagan.
Tekshiruvda muqaddam firibgarlik jinoyati uchun sudlangan K.B. 8 nafar fuqaroning ishonchiga kirib, ularga bankdan ajratilgan 223 million 500 ming so'm imtiyozli kredit mablag'ini firibgarlik yo'li bilan qo'lga kiritgani ma'lum bo'lgan.
Ta'kidlanishicha, ushbu holat yuzasidan Jinoyat kodeksining 168-moddasi (firibgarlik) bilan jinoyat ishi qo'zg'atilib, ayni paytda tergov harakatlari o'tkazilmoqda.
Avvalroq Samarqand shahrida 8 kishining xabardorligisiz 156,3 million so'm kredit ajratib, “eb” yuborgan sobiq bank xodimi ushlangandi. Shuningdek, Namangan shahrida fuqaro o'g'lining qarzlarini qoplash maqsadida kelinining nomiga kredit olib, talon-toroj qilgani aniqlangandi.